B4-0497, 0530, 0535, 0549, 0551 και 0559/98

Ψήφισμα σχετικά με τις πλημμύρες στην Καμπανία (Ιταλία)

Το Ευρωπαϊκό Κοινοβούλιο,

A. συγκλονισμένο από την τραγική φυσική καταστροφή που έπληξε στις 5 Μαΐου 1998 τις Επαρχίες του Αβελίνο και του Σαλέρνο στην Καμπανία, κατά την οποία έχασαν τη ζωή τους πάνω από 100 άνθρωποι, ενώ δεκάδες άλλοι αγνοούνται ή είναι τραυματισμένοι και χιλιάδες αναγκάσθηκαν να εγκαταλείψουν τα σπίτια τους,

Β. έχοντας υπόψη ότι, κατά τα τελευταία έτη, η υδρογεωλογική μεταστροφή του ιταλικού εδάφους επιβαρύνθηκε και ότι η τραγωδία, αν και τα φυσικά φαινόμενα εκδηλώθηκαν σε υπερβολικό βαθμό και πρωτοφανή διάρκεια, πρέπει να αποδοθεί μεταξύ άλλων στην ανεξέλεγκτη δημιουργία αστικών κέντρων, την άναρχη δόμηση, την καταστροφή των δασών και δρυμών στην περιοχή, την αλλοίωση της πορείας των ποταμών και την τσιμεντοποίηση των κοιτών, στοιχεία που διατάραξαν την τοπική περιβαλλοντική δομή και κατά των οποίων οι εθνικές και τοπικές αρχές δεν έλαβαν επαρκή μέτρα[semigr ]

Γ. έχοντας υπόψη ότι στην Ιταλία, όπως και σε άλλες ευρωπαϊκές χώρες, είναι ανάγκη να χαραχθεί μια σοβαρή χωροταξική πολιτική, προκειμένου να προληφθούν περαιτέρω φυσικές καταστροφές, προπαντός σε μια περιοχή όπως η Καμπανία, στην οποία οι υδρογεωλογικές συνθήκες είναι εξαιρετικά ασταθείς,

Το Ευρωπαϊκό Κοινοβούλιο,

1. εκφράζει τα συλλυπητήριά του στις οικογένειες των θυμάτων[semigr ]

2. ζητεί να παρασχεθεί το συντομότερο δυνατόν μόνιμη και οριστική στέγη στους πληγέντες και καλεί την Επιτροπή να συνεργασθεί για το σκοπό αυτό με τις ιταλικές αρχές[semigr ] ζητεί επίσης να αποκατασταθούν άμεσα και αποφασιστικά οι υποδομές και να εξασφαλισθεί η ανάκαμψη των παραγωγικών δραστηριοτήτων που επλήγησαν από την καταστροφή[semigr ]

3. υπογραμμίζει ότι το μέγεθος αυτής της καταστροφής και ο υψηλός αριθμός των θυμάτων επιβάλλουν τη σοβαρή και αυστηρή εξακρίβωση των πολιτικών και διοικητικών ευθυνών και τη σοβαρή εξέταση των δραστηριοτήτων για την πρόληψη και την προστασία των πολιτών, σε όλα τα επίπεδα[semigr ]

4. ζητεί από την Επιτροπή να εξετάσει το ενδεχόμενο διάθεσης κοινοτικών πόρων για τη χρηματοδότηση των προγραμμάτων οικοδόμησης κατοικιών και ανάκαμψης των παραγωγικών δραστηριοτήτων που πρέπει να υλοποιηθούν το συντομότερο δυνατόν[semigr ]

5. ζητεί από τις αρμόδιες ιταλικές αρχές να αναλάβουν όλες τις αναγκαίες πρωτοβουλίες για την εκπόνηση ενημερωμένου χάρτη των κινδύνων και προπάντων να ληφθούν τα δέοντα νομοθετικά και διοικητικά μέτρα για τη διαρκή παρακολούθηση αυτών των ζωνών υψηλού κινδύνου[semigr ]

6. καλεί την Ιταλική Κυβέρνηση να προχωρήσει στην απαραίτητη ανακατανομή των αρμοδιοτήτων στον τομέα της χωροταξικής πολιτικής[semigr ]

7. ζητεί να προσδιορισθούν τα κοινοτικά μέσα για το συντονισμό των διαφόρων συστημάτων προστασίας των πολιτών, σε ευρωπαϊκό επίπεδο, εις τρόπον ώστε να διατίθενται και να χρησιμοποιούνται εγκαίρως στο έδαφος της Ένωσης άνθρωποι, μέσα, εξοπλισμός, μηχανογραφικά και χαρτογραφικά συστήματα και αποτελεσματικά μέσα αρωγής σε περιπτώσεις φυσικών καταστροφών[semigr ]

8. θεωρεί ότι στην Ιταλία, όπως και σε άλλες ευρωπαϊκές χώρες, η περιβαλλοντική και χωροταξική πολιτική πρέπει να καταστεί προτεραιότητα της κυβερνητικής πολιτικής και ότι υπό αυτήν την έννοια πρέπει να εκπονηθούν και να εφαρμοσθούν δεσμευτικά χωροταξικά σχέδια, ώστε να τεθεί τέρμα στην άναρχη δόμηση και την ανεξέλεγκτη τσιμεντοποίηση[semigr ]

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, την κυβέρνηση και το κοινοβούλιο της Ιταλικής Δημοκρατίας, την Προεδρία του Διαμερίσματος Καμπανίας και τους Προέδρους των Επαρχιών του Αβελίνο και του Σαλέρνο.